**ANUNȚ DE SELECȚIE**

**pentru selecția a 2 experți specializați în domeniul**

**tehnicilor de audiere a minorilor,**

**cu accent pe specificul populației de etnie romă,**

**în cadrul proiectului ”*Formarea profesională și consolidarea capacității la nivelul sistemului judiciar*”,**

**finanţat prin Mecanismul Financiar Norvegian 2014-2021**

Consiliul Superior al Magistraturii, în calitate de Promotor de proiect, în parteneriat cu Institutul Național al Magistraturii, Şcoala Naţională de Grefieri şi Administrația Instanțelor din Norvegia, implementează proiectul predefinit „*Formarea profesională și consolidarea capacității la nivelul sistemului judiciar*”, finanțat prin Programul „*Justiție*”, în cadrul Mecanismului Financiar Norvegian (MFN) 2014-2021.

1. **Prezentare proiect**

Obiectivul general al proiectului constă în consolidarea sistemului judiciar prin îmbunătățirea eficienței acestuia, precum și dezvoltarea conceptului de cultură juridică europeană la nivelul sistemului judiciar din România.

În cadrul proiectului se vor organiza peste **130 de activități de formare profesională**, în domenii precum achiziții publice, reguli procedurale aplicabile litigiilor administrative, procedura fiscală - executarea silită fiscală, formarea practică a personalului auxiliar, jurisprudența Curții Europene a Drepturilor Omului, executarea pedepselor și a măsurilor privative de libertate dispuse de organele judiciare în cursul procesului penal, cooperare judiciară în materie civilă și penală, tehnici de audiere a minorilor şi îmbunătățirea accesului la justiție pentru grupurile vulnerabile, cu accent pe populația romă.

Formarea profesională continuă ce se va desfășura în cadrul proiectului va ține seama de relația dintre perspectiva europeană și perspectiva națională, permițând judecătorilor, procurorilor și altor profesioniști din domeniul juridic să conștientizeze și să aplice conceptele juridice europene în activitatea profesională, la nivel național.

1. **Obiectivul procedurii de selecţie**

În cadrul acestui proiect, Consiliul Superior al Magistraturii şi Institutul Naţional al Magistraturii anunță lansarea procedurii pentru selecția **a 2 experți (judecători cu specializare în drept civil și domeniile conexe)**, în vederea participării acestora ca personal de instruire la 6 dintre cele 15 seminare organizate în domeniul tehnicilor de audiere a minorilor, cu accent pe specificul populației de etnie romă.

Seminarele în domeniul tehnicilor de audiere a minorilor, destinate formării a aproximativ 375 de judecători, procurori, precum şi a altor profesionişti în domeniu, sunt organizate după un format interactiv, care va permite exprimarea punctelor de vedere de către participanți și experți asupra aspectelor care au generat practică judiciară neunitară în domeniu și a argumentelor în susținerea uneia sau alteia dintre soluțiile propuse.

De asemenea, proiectul include și redactarea unui ghid și a unei programe de formare în domeniu, existând posibilitatea ca în cadrul echipelor de experți pentru aceste activități să participe și experții care au susținut seminarele.

Fiecare dintre cele 6 seminare care au mai rămas de organizat se va derula pe o perioadă de două zile, conform **calendarului estimativ** de mai jos:

|  |  |  |
| --- | --- | --- |
| **1** | **Tehnici de audiere a minorilor** | **București, 22-23 iunie 2023** |
| **2** | **Tehnici de audiere a minorilor** | **București, 26-27 iunie 2023** |
| **3** | **Tehnici de audiere a minorilor** | **București, 10-11 octombrie 2023** |
| **4** | **Tehnici de audiere a minorilor** | **București, 12-13 octombrie 2023** |
| **5** | **Tehnici de audiere a minorilor** | **București, 7-8 noiembrie 2023** |
| **6** | **Tehnici de audiere a minorilor** | **București, 9-10 noiembrie 2023** |

1. **Sarcini specifice ale experţilor**

În vederea organizării celor 6 seminare, se va proceda la selecția **a 2 experți** din rândul judecătorilor cu experiență în domeniul **tehnicilor de audiere a minorilor în cauze civile și a domeniilor conexe.**

**Experții selectați în cadrul acestei proceduri vor colabora între ei, astfel încât la fiecare seminar va participa câte o echipă formată din 3 experți (doi români – un magistrat și un psiholog și un norvegian).**

**Experții vor avea de îndeplinit următoarele obligații:**

* să participe la diferite întâlniri ale echipei de experți, în vederea discutării tuturor aspectelor organizatorice şi de fond care vor fi stabilite pentru buna derulare a activităţilor de formare profesională;
* să participe şi să colaboreze cu ceilalţi experţi la elaborarea/definitivarea metodologiei de derulare a activităţilor (*de exemplu, introducere, obiective, format activităţi, etc*), la elaborarea agendei şi a materialelor suport pentru dezbateri/prezentări;
* să participe şi să modereze activitatea de formare profesională, precum şi să susţină prezentări conform agendei, cu accent pe aspectele practice, în considerarea calităţii participanţilor. Prezenţa expertului este obligatorie pe toată durata zilei sau zilelor de seminar;
* să mențină un contact permanent cu responsabilul de activitate din cadrul INM pentru orice aspecte referitoare la buna organizare a activităţilor de formare profesională;
* să completeze şi să transmită documentele justificative aferente plăţii, conform prevederilor contractului de remunerare a activităţii.

Drepturile şi obligaţiile părţilor vor fi detaliate în contractul de remunerare a activităţii ce va fi încheiat ulterior încheierii prezentei proceduri de selecţie.

1. **Profilul experţilor. Aspecte procedurale**

Selecția experților se va realiza de către o comisie de selecție numită în acest sens, în două etape.

**Într-o primă etapă eliminatorie**, comisia de selecție va evalua, pe baza documentației transmise, admisibilitatea candidaturilor sub aspectul îndeplinirii următoarelor **cerințe**:

1. respectarea termenului limită pentru depunerea candidaturilor;
2. respectarea documentaţiei de înscriere, respectiv:

* o scrisoare de intenție,
* curriculum vitae,
* plan de seminar; planul va cuprinde informații privind scopul și obiectivele activității de formare pe o temă aleasă de candidat, indicații privind toate etapele de planificare și organizare a seminarului, metodele de formare pe care expertul intenționează să le utilizeze, 3 teme de interes în domeniul de specialitate, precum și orice alte elemente pe care expertul le apreciază relevante în acest context. La elaborarea planului de seminar se va avea în vedere specificul grupului țintă (25 participanți, judecători, procurori şi profesionişti din afara sistemului judiciar), obiectivele seminarelor, durata activității de formare (2 zile de formare/seminar, durata unei zile de seminar fiind de maximum 8 ore), precum și faptul că la lucrările fiecărui seminar vor participa câte 2 experți români pe întreaga durată a celor 2 zile de activitate;

1. cerințe specifice de calificare:

* experiență de minimum 6 ani ca judecător definitiv **cu specializare în drept civil și domeniile conexe;**
* cunoaşterea limbii engleze *- nivel intermediar (*cerință necesară având în vedere componența echipei de experți, din care face parte și un expert străin/norvegian)*.*
* alte documente justificative, după caz: certificate, adeverințe, referințe/scrisori de recomandare, orice alte documente care pot susține afirmațiile candidatului în sensul îndeplinirii cerințelor de calificare.

**Nerespectarea termenului de depunere a documentelor, a cerințelor specifice de calificare, precum și nedepunerea tuturor documentelor obligatorii solicitate, conform listei indicate mai sus, atrag inadmisibilitatea candidaturii.**

Comisia de evaluare își rezervă dreptul de a solicita, pe parcursul evaluării candidaților, și alte documente care atestă îndeplinirea cerințelor.

**În cea de-a doua etapă**, comisia va examina candidații în cadrul unui **interviu**, susținut, după caz, inclusiv prin mijloace moderne de comunicare la distanță, urmărind îndeplinirea de către candidați a criteriilor cu privire la:

1. experiența profesională relevantă în domeniul **tehnicilor de audiere a minorilor** sau domenii conexe (în aprecierea acestui criteriu vor fi avute în vedere, după caz, şi lucrările publicate, participarea la programe de formare în domeniu/schimburi de experiență, cunoașterea unei limbi străine etc.);
2. abilități de formare și capacitatea de planificare, organizare și evaluare a unei sesiuni de formare, respectiv capacitatea de planificare și elaborare a unei curricule bazate pe bunele practici identificate pe parcursul seminarelor (obiective, structură, bibliografie etc.);
3. capacitatea de comunicare şi relaționare în lucrul cu profesioniștii în domeniu;
4. disponibilitatea de a colabora şi de a se integra în echipa de experți.

Vor fi selectați, în ordinea notelor și în limita posturilor disponibile conform anunțului de selecție, numai candidații care obțin **nota minimă 8.** Selecția experților se va realiza în ordinea descrescătoare a mediei aritmetice a punctajelor totale acordate de fiecare membru al comisiei de evaluare pentru fiecare candidat. Candidații care au obținut nota minimă 8, dar pentru care nu s-a făcut propunerea de selecție din lipsa locurilor disponibile vor fi trecuți pe o listă de rezervă.

**Notă:** În situația punctajelor egale, va fi avută în vedere evaluarea obținută în ultimii 3 ani, pentru candidații care au desfășurat activitate de formare în cadrul INM (în calitate de formatori, coordonatori de practică, specialiști utilizați în mod excepțional, experți selectați în cadrul altor proiecte etc.).

În situația în care criteriul evaluărilor obținute de la INM nu poate fi aplicat sau nu este suficient pentru departajarea candidaților cu punctaje egale, la stabilirea listei finale a experților selectați va fi acordată prioritate, în următoarea ordine, candidatului care:

1. a avut mai multe participări în calitate de expert în cadrul proiectelor similare, naționale sau internaționale, organizate în domeniul de specialitate;

2. are o experiență profesională mai mare în domeniul de specialitate cerut.

1. **Aspecte financiare**

Experții selectați vor avea asigurate toate costurile privind cazarea și masa (suportate de organizatori) pentru participarea la activităţile de formare profesională și vor beneficia de un onorariu conform bugetului proiectului, de 1400 lei/zi de activitate (care va include taxele și contribuțiile datorate de către angajat și angajator), pentru maximum 2 zile de activitate x 8 ore formare/zi.

Plata onorariilor se va face în baza cererii de plată depuse de către expert şi ţinându-se cont de prestarea efectivă a serviciilor de către expert, după realizarea activităţii de formare profesională, precum și după transmiterea următoarelor documente: (i) solicitare de plată și (ii) raport de activitate. Formularele acestor documente vor fi puse la dispoziția expertului de către Institutul Naţional al Magistraturii.

Fiecare expert are dreptul la decontarea cheltuielilor cu deplasarea, în baza documentelor justificative care vor fi prezentate de expert împreună cu cererea de plată, în limita sumei de 380 lei/ călătorie dus-întors/ persoană/ activitate.

Toate beneficiile de natură financiară vor fi asigurate în baza contractului încheiat între expert și Consiliul Superior al Magistraturii, în calitate de Promotor de proiect, precum şi Institutul Național al Magistraturii, în calitate de partener de proiect.

1. **Dreptul de proprietate intelectuală:**

Dreptul de proprietate asupra tuturor materialelor şi documentelor elaborate în contextul implementării proiectului predefinit, inclusiv format de hârtie sau format electronic, precum şi asupra oricăror rezultate prevăzute prin contractul de finanţare sunt şi rămân proprietatea exclusivă a Promotorului de proiect. Fac obiectul dreptului de proprietate inclusiv, dar fără a se limita la, drepturi de autor şi/sau orice alte drepturi de proprietate intelectuală, obţinute în implementarea sau ca urmare a implementării proiectului predefinit.

1. **Dispoziţii finale şi detalii de contact**

Prelucrarea datelor cu caracter personal se realizează în scopul derulării prezentei proceduri de selecție, prin publicare pe paginile de internet ale Consiliului Superior al Magistraturii și Institutul Naţional al Magistraturii.

Colectarea și prelucrarea datelor cu caracter personal solicitate se realizează cu respectarea legislației în vigoare referitoare la protecția persoanelor cu privire la prelucrarea datelor cu caracter personal si libera circulație a acestor date.

În vederea participării la procedură, persoanele interesate vor transmite dosarul de înscriere conținând o scrisoare de intenție, un curriculum vitae, planul pentru o activitate de formare pe o temă aleasă de candidat și orice alte documente justificative până cel târziu la data de **11 aprilie 2022,** în format electronic, la adresa de e-mail: [maria.scarlat@inm-lex.ro](mailto:maria.scarlat@inm-lex.ro) , în atenția doamnei Maria SCARLAT, telefon: 021 4076266.